་རྒྱུ་ཡོན་བདག་གི་མདུན་དུ་འབྲུ་དཀར་མོས་གང་བའི་ཡོལ་གོའི་དབུས་སུ། བུམ་པ་བཅུད་ལྡན་མགུལ་ཆིངས་ཁ་རྒྱན་ཅན། བཞག་པའི་མཐར་གྲལ་རིམ་དུ་བཀོད་པར་བྱ་སྟེ། དེའི་རིགས་བསྒྲེས་ནས། སོ་སོའི་བཤད་པ། ཚིག་བཅད་སོགས་རིམ་པ་ཇི་ལྟ་བར་བྱ་དགོས་སོ། །ཉེ་བའི་རིན་ཆེན་བདུན་ལ། འོད་ཟེར་གྱིས་སྔོ་སོགས་ཚིག་བཅད་ཀྱི་མཐར། རེག་འཇམ་གཟིམ་ཆ་དམ་པས་དགེ་གྱུར་ཅིག །ཅེས་དང་། ནོར་གྱི་རིན་ཆེན་བདུན་ལ། གོང་གི་ཚིག་བཅད་ཀྱི་མཐར། ནོར་མཆོག་བདུན་གྱིས་དགེར་གྱུར་ཅིག །ཅེས་སོགས་ཤེས་པར་བྱའོ། །ད་ནི་བཀྲ་ཤིས་པའི་རྫས་བརྒྱད་ཀྱི་རྣམ་བཞག་མདོ་ཙམ་གླེང་བར་བྱ་སྟེ། སྔོན་ཡང་དག་པར་རྫོགས་པའི་སངས་རྒྱས་ལ་གཟུགས་ཀྱི་ལྷ་མོ་འོད་འཆང་མས་མེ་ལོང་ཕྱག་ཏུ་ཕུལ་བ་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་ཡང་མེ་ལོང་གི་རྫས་ལ་བརྟེན་ནས་བཀྲ་ཤིས་པར་གྱུར་ཅིག །ཅེས་གླིང་གཞིས་མཚམས་སྦྱར་ནས། པཎ་ཆེན་ཛེ་ཏ་རིའི་གཞུང་ལས་བྱུང་བའི་ཚིགས་བཅད་འདི་བརྗོད་པར་བྱ་སྟེ། མེ་ལོང་ཡེ་ཤེས་རྒྱ་མཚོ་ཆེན་པོ་ཡིས། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །ཅེས་དང་། ཐོག་མཐའ་འདྲ་བ་ལ། གླང་པོ་ཆེ་ས་སྲུངས་ཀྱི་བུས་གིའུ་ཝཾ་ཕུལ་བ༴ གིའུ་ཝཾ་དགུ་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ནས། །ཉོན་མོངས་ཟུག་རྔུ་མེད་པར་གྱུར་བ་ཡིས། །བཀྲ་ཤིས་དེས་ཀྱང་སྡུག་བསྔལ་དག་གྱུར་ཅིག །ཁྱིམ་བདག་བཟང་སྐྱོང་གིས་ཞོ་ཕུལ་བ༴ ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་མཆོག་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་བ་ཡི། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག །བྲམ་ཟེ་ཀུནྡྷ་ལིས་རྩྭ་དཱུརྦ་ཕུལ་བ༴ དཱུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་བསྒྲུབས་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་བར་ཤོག །ཤིང་གི་ལྷ་མོས་བིལ་བ་ཕུལ་བ༴ བིལ་བ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །
བྱང་ཆུབ་སྙིང་པོ་མཆོག་ཏུ་དག་གྱུར་ཏེ། །བཀྲ་ཤིས་དེས་ཀྱང་དོན་ཀུན་འགྲུབ་པར་ཤོག །ལྷའི་དབང་པོ་རྒྱ་བྱིན་གྱིས་དུང་གཡས་འཁྱིལ་ཕུལ་བ༴ དུང་ནི་ཆོས་ཀྱི་སྒྲ་རྣམས་སྒྲོགས་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །སའི་ལྷ་མོ་བརྟན་མས་ལི་ཁྲི་ཕུལ་བར༴ ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་བསྡུས་ནས་ཀྱང་། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པའི། །བཀྲ་ཤིས་དེས་ཀྱང་ཁྱེད་སྲིད་བརྟན་གྱུར་ཅིག །གསང་བའི་བདག་པོ་ཕྱག་ན་རྡོ་རྗེས་ཡུངས་ཀར་ཕུལ་བ༴ ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་ཡི། །མཐུ་སྟོབས་ཡོན་ཏན་ཕུན་སུམ་ཚོགས་གྱུར་པའི། །བཀྲ་ཤིས་དེས་ཀྱང་བགེགས་རྣམས་ཞི་གྱུར་ཅིག །ཅེས་བརྗོད་ཅིང་། ཐོག་མར་བསྒྲུབ་བྱའི་ལག་ཏུ་གཏོད། དེས་ཀྱང་ལག་པ་གཉིས་ཀས་གུས་པས་ལེན། དེ་ནས་བུམ་པའི་མཐའ་ལ་གྲལ་རིམ་དུ་བསྟར། རྗེས་སུ་དཀོན་མཆོག་གསུམ་གྱི་མཚན་ནས་སྨོས་པའི་བཀྲ་ཤིས་ཀྱི་ཚིགས་སུ་བཅད་པ་ཅི་རིགས་པ་གླུར་ལེན་བཞིན་དུ་མེ་ཏོག་གསིལ་མའི་ཆར་དབབ་བོ། །འདིར་མཐའ་ཅུང་ཞིག་དཔྱད་ན། རྫས་བརྒྱད་གཏོད་པའི་ཕྱག་ལེན་ལ་བླ་མ་མང་པོའི་ཡི་གེ་ནོར་འཁྲུལ་བརྒྱུད་མར་བྲིས་ཤིང་། དེའི་རྗེས་སུ་གྱ་ཚོམས་སུ་ཞུགས་པ་དག་གིས་ཞིང་པའིབུ་མོ་ལེགས་སྐྱེས་མས་འོ་ཐུག་སྦྲང་རྩི་ཅན་ཕུལ་ཟེར་ཡང་། འབུལ་མཁན་གྱི་གང་ཟག་ནོར། འབུལ་རྒྱུའི་ཞོ་དང་འོ་ཐུག་ནོར། རྩྭ་འཚོང་བཀྲ་ཤིས་ཀྱིས་ཀུ་ཤ་ཕུལ་བར་བཤད་ཀྱི། དཱུར་བ་ཕུལ་བ་མ་ཡིན་ཀྱང་། རྩྭ་འཚོང་དང་བྲམ་ཟེ་ནོར། ཀུ་ཤ་དང་དཱུར་བ་ནོར། དེ་བཞིན་དུ་བིལ་བ་ཤིང་གི་ལྷ་མོས་ཕུལ་བར་བཤད་པ་ལ་ལྷ་ཚངས་པས་ཕུལ་ཟེར་བ་སོགས་ནོར་ཚབས་ཀྱང་མི་ཆུང་ཙམ་བྱུང་སྣང་བས། ད་ཕྱིན་ཆད་བཅོམ་ལྡན་འདས་ཀྱི་གསུང་རབ་དང་བསྟུན་ནས་སྨྲས་ན་ལེགས་པ་ཉིད་དུ་གོ་ལགས་སོ། །འདུལ་མདོ་མངོན་པས་བཀྲལ་བའི་གཏམ་གྱི་གཞིའི། །ཁུངས་ལྡན་གསེར་གྱི་མཆོད་སྡོང་འོད་པོ་ཆེས། །རང་བཟོའི་མུན་སྤྲུལ་སྦྱངས་མཐར་ལེགས་བཤད་ཀྱི། །སྣང་བ་ཆེན་པོས་ཀུན་ལ་ཁྱབ་འདིར་གཟིགས།། རིན་ཆེན་བདུན་ཕྲག་གསུམ་གྱིས་དགྱེར་བྱས་པའི། །ཆོས་ཀྱི་འཁོར་ལོས་བསྒྱུར་བའི་དཔལ་འབྱོར་གྱིས། །ཕྱོགས་ཀུན་ཁྱབ་དང་ལྷན་ཅིག་བཀྲ་ཤིས་ཀྱི། །རྫས་བརྒྱད་དགའ་སྟོན་ཉིད་དུ་འགྱེད་པར་ཤོག །
བརྟན་བཞུགས་དང་རབ་གནས་སོགས་ཀྱི་སྐབས་སུ་དགོས་པའི་བཀྲ་ཤིས་ཀྱི་རིམ་པ་མེ་ཏོག་མནྡ་ར་བའི་ཆར་ཆེན་ཞེས་བྱ་བ་བཞུགས་སོ།།
ཨོཾ་བདེ་ལེགས་སུ་གྱུར་ཅིག་སོགས་ནས། ཞེས་བསྐུལ་ཏེ་རྟེན་འབྲེལ་སྙིང་པོས་མེ་ཏོག་འཐོར་བཞིན་དུ། ཨོཾ་ཡེ་དྷརྨ་སོགས་ལན་གསུམ་ནས།། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ། །སངས་རྒྱས་པདྨ་རྒྱས་པ་འདབ་འདྲའི་སྤྱན་མངའ་བ། །འདི་ནི་འཇིག་རྟེན་དགེ་བའི་བཀྲ་ཤིས་དང་པོ་འོ། །བཀྲ་ཤིས་དམ་པ་དེས་ཀྱང་དེང་འདིར་བདེ་ལེགས་ཤོག །དེ་ཡིས་ཉེ་བར་བསྟན་པའི་མཆོག་རབ་མི་གཡོ་བ། །འཇིག་རྟེན་གསུམ་ན་གྲགས་ཤིང་ལྷ་དང་མིས་མཆོད་པ། །ཆོས་ཀྱི་དམ་པ་སྐྱེ་དགུ་རྣམས་ལ་ཞི་བྱེད་པ། །འདི་ནི་འཇིག་རྟེན་དགེ་བའི་བཀྲ་ཤིས་གཉིས་པའོ། །བཀྲ་ཤིས་དམ་པ་དགེ་འདུན་དམ་པ་ཆོས་ལྡན་ཐོས་པའི་བཀྲ་ཤིས་ཕྱུག།ལྷ་དང་མི་དང་ལྷ་མ་ཡིན་གྱི་མཆོད་པའི་གནས། ། ཚོགས་ཀྱི་མཆོག་རབ་ངོ་ཚ་ཤེས་དང་དཔལ་གྱི་གཞི། །འདི་ནི་འཇིག་རྟེན་དགེ་བའི་བཀྲ་ཤིས་གསུམ་པའོ། །བཀྲ་ཤིས་དམ་པ་སེམས་ཅན་ཀུན་ལ་ཕན་ཕྱིར་བྱུང་བ་མངའ་བ་པོ། ། དོན་རྣམས་ཐམས་ཅད་གྲུབ་པར་བཏུལ་བ་ཡོངས་ལྡན་པ། །ཚོགས་ཀྱི་ལེགས་སྐྱེས་ཐུབ་པའི་བཀྲ་ཤིས་གང་བྱུང་བ། །བཀྲ་ཤིས་དེས་ནི་སྐྱེ་དགུ་རྣམས་ལ་ཞི་བྱེད་ཤོག །འགྲོ་ལ་ཕན་ཕྱིར་དེ་བཞིན་གཤེགས་པ་དགའ་ལྡན་ལྷའི། །གཞལ་མེད་ཁང་གི་སྙིང་པོ་ནས་ནི་འདིར་གཤེགས་ཏེ། །དབང་བཅས་ལྷས་བསྐོར་བ་ཡི་བཀྲ་ཤིས་གང་བྱུང་བ། །བཀྲ་ཤིས་དེས་ནི་སྐྱེ་ལོ་མ་མེ་ཏོག་འོད་འབར་ཉམས་དགའ་ལུམྦིའི་ཚལ། །ལྷ་མི་དག་གིས་བསྟེན་པར་མགོན་པོ་བལྟམས་པ་ན། །སྲིད་པ་མཐར་ཕྱིན་པ་ཡི་བཀྲ་ཤིས་གང་བྱུང་བ། །བཀྲ་ཤིས་དེས་ནི་གྲོང་ཁྱེར་སེར་སྐྱའི་གནས་ནས་རྒྱལ་པོའི་ཕོ་བྲང་དུ། །ལྷུམས་ནས་བལྟམས་པ་སྟོན་པ་ཟས་གཙང་སྲས། །མྱུར་བསྐྲུན་བདུད་རྩིའི་ཆུས་གཏེར་མ་ཡི་བཀྲ་ཤིས་གང་། །བཀྲ་ཤིས་གྲོང་ཁྱེར་དམ་པ་སེར་སྐྱའི་གནས་ཞེས་བྱ་བར་ནི། །རྨད་དུ་གྲགས་པ་ཆེན་པོར་ལྷ་ཡིས་མངོན་བསྟོད་པ། །བསམ་ཡས་བདེ་སྒྲུབ་བསོད་ནམས་ཕུང་པོའི་བཀྲ་ཤིས་གང་། །བཀྲ་ཤིས་དེས་དགྱེས་ཞིང་ནམ་ཕྱེད་གྲོང་ཁྱེར་ནས་ནི་མངོན་བྱུང་སྟེ། །དཀའ་ཐུབ་ཚལ་དུ་མངོན་པར་གཤེགས་ཤིང་ཚངས་ལ་སོགས། །ལྷ་ཡི་ཚོགས་ཀྱིས་ཡོངས་སུ་བཀྲ་ཤིས་གང་། །བཀྲ་ཤིས་དེས་ནི་རབ་ཏུ་འོད་འབར་གསེར་དང་འདྲ་བའི་སྐུ་མངའ་ཞིང་། །
བཻཌཱུརྻ་ལྟར་སྔོ་བའི་རྩྭ་བཏིང་སྟེང་བཞུགས་ཏེ། །སྐྱིལ་མོ་ཀྲུང་བཅས་མི་གཡོ་མཆོག་གི་བཀྲ་ཤིས་གང་། །བཀྲ་ཤིས་དེས་ཆུ་བོའི་འགྲམ་ན་ཙརྐའི་འཕྲེང་བས་ཡོངས་བསྐོར་བ། །ཤིན་ཏུ་རྨད་དུ་བྱུང་བའི་སྲིད་པ་སེལ་མཛད་པ། །ཀླུ་ཡི་རྒྱལ་པོས་ཕྱག་བྱས་པ་ཡི་བཀྲ་ཤིས་གང་། །བཀྲ་ཤིས་དེས༴ ཤིང་རྒྱལ་དྲུང་གཤེགས་བྱམས་པའི་སྟོབས་ཀྱིས་བདུད་ཀྱིས་ཕྱོགས། །མང་པོ་བཏུལ་ཚེ་ས་སྟེང་དང་ནི་ནམ་མཁའ་ལ། །བཅོམ་ལྡན་བཀྲ་ཤིས་རྣམ་པ་སྣ་ཚོགས་གང་བྱུང་བ། །བཀྲ་ཤིས་དེས་སྡུག་བསྔལ་མཐའ་དག་གཞིག་ཕྱིར་རྡོ་རྗེ་གདན་བཞུགས་ཏེ། །ནམ་གྱི་ཐོ་རངས་བདུད་བཞི་པོ་དག་རྣམ་བཏུལ་བ། །སྟོན་འདིར་རྒྱབ་ཤོག་གཅིག་མ་ཚང་། །བསྟོད་པའི་བཀྲ་ཤིས་གང་། །བཀྲ་ཤིས་དེས་ལྷ་དབང་ཀླུ་དང་མི་ཡི་དབང་པོས་ཕྱག་བྱས་པ། །མཁའ་ལྡིང་གནོད་སྦྱིན་དྲི་ཟའི་དབང་པོས་མཆོད་གྱུར་བ། །དེ་བཞིན་གཤེགས་པ་སྟོབས་བཅུ་ལྡན་པའི་བཀྲ་ཤིས་གང་། །བཀྲ་ཤིས་དེས་ནས། ཞི་བྱེད་ཤོག་བར། སྤྲོ་ན། ཆེ་བའི་ཆེ་མཆོག་ནས། བཀྲ་ཤིས་ཤོག་བར། སྟོན་མཆོག་དམ་པ་སོགས་དང་། ཡངས་པའི་གྲོང་ཁྱེར་དུ་འཇུག་པའི་བཀྲ་ཤིས་ཀྱི་ཚིགས་སུ་བཅད་པ་རྣམས་བརྗོད། གཞན་ཡང་། སངས་རྒྱས་རྣམ་གཟིགས་གཙུག་གཏོར་ཐམས་ཅད་སྐྱོབ། །འཁོར་བ་འཇིགས་དང་གསེར་ཐུབ་འོད་སྲུངས་དང་། །ཤཱཀྱ་ཐུབ་པ་གཽ་ཏམ་ལྷ་ཡི་ལྷ། །སངས་རྒྱས་དཔའ་བོ་བདུན་གྱི་བཀྲ་ཤིས་ཤོག །བསྐལ་པ་གྲངས་མེད་འདས་པའི་དུས་ཀྱི་ཚེ། །འཕོང་གྱུར་འགྲོ་བ་མཐའ་དག་སྐྱབ་པའི་ཕྱིར། །སྨོན་ལམ་ཁྱད་པར་ཅན་རྣམས་བཏབ་གྱུར་པའི། །བདེ་བར་གཤེགས་པ་བརྒྱད་ཀྱི་བཀྲ་ཤིས་ཤོག །ཕྱོགས་བཅུའི་འགྲོ་ལ་མཁྱེན་བརྩེས་རབ་དགོངས་ནས། །ཕྱོགས་བཅུར་ཆོས་ཀྱི་འཁོར་ལོ་ལེགས་བསྐོར་བས། །ཕྱོགས་བཅུའི་འགྲོ་ཀུན་ཡོངས་སུ་སྐྱོབ་མཛད་པ། །ཕྱོགས་བཅུའི་སངས་རྒྱས་རྣམས་ཀྱི་བཀྲ་ཤིས་ཤོག །སྔོན་གྱི་སྨོན་ལམ་བྱང་ཆུབ་རྗེས་སྤྱད་པས། །མཚན་ཙམ་ཐོས་པས་སྒྲིབ་པ་ཀུན་སེལ་བའི། །ཕྲིན་ལས་མངའ་བ་ཀུན་མཁྱེན་འཇིག་རྟེན་མགོན། །སངས་རྒྱས་སུམ་ཅུ་སོ་ལྔའི་བཀྲ་ཤིས་ཤོག །མཐུན་པའི་སྨོན་ལམ་དགེ་ཚོགས་རྨད་བྱུང་བས། །སྤྱད་པ་སྤྱོད་པ་ན་ཡང་མཆེད་གྱུར་ལ། །བསྐལ་བཟང་འདི་ལ་མཛད་པ་མཐར་ཕྱིན་པའི། །རྫོགས་པའི་སངས་རྒྱས་སྟོང་གི་བཀྲ་ཤིས་ཤོག །གང་ལ་སེམས་ཀྱི་དམ་པ་རིན་ཆེན་དེ། །སྐྱེས་པ་དེ་ཡི་སྐུ་ལ་ཕྱག་འཚལ་ཞིང་། །གང་ལ་གནོད་པ་བྱས་ཀྱང་བདེ་འབྲེལ་བ། །བདེ་བའི་འབྱུང་གནས་དེ་ཡི་བཀྲ་ཤིས་ཤོག །འཇམ་དབྱངས་ཕྱག་ན་རྡོ་རྗེ་སྤྱན་རས་གཟིགས། །སོགས། ཉེ་བའི་སྲས་ཆེན་བརྒྱད་ཀྱི་དགྲ་བཅོམ་བློ་མཆོག་དབང་པོ་ཀུན་དུལ་བ། །བསྟན་པའི་སྲིད་དུ་ལེགས་པར་བསྟན་བཞུགས་ནས། །བསྟན་པ་འཛིན་དང་སྤེལ་དང་སྲུང་མཛད་པའི། །དགྲ་བཅོམ་གནས་བརྟན་བཅུ་དྲུག་ཟབ་མོ་རྟེན་འབྲེལ་བཅུ་གཉིས་ཚུལ་གཟིགས་པས། །རང་བྱུང་རང་སངས་རྒྱས་ཀྱི་ཡེ་ཤེས་ནི། །བརྟེན་པ་མེད་པའི་ཚུལ་གྱིས་ཐུགས་ཚུད་པ། །འཕགས་པ་རང་སངས་རྒྱས་ཀྱི་རྒྱལ་མཚན་རྩེ་མོ་སོགས། རྡོ་རྗེ་འཆང་ཆེན་སོགས། དཔལ་ལྡན་འཇིག་རྟེན་སངས་རྒྱས་ཐམས་ཅད་ཆོས་སྐུ་ནམ་མཁའ་འདིར་རྒྱས་པར་སྤྲོ་ན་ཁ་ཆེ་རིན་ཆེན་རྡོ་རྗེས་མཛད་པའི་བཀྲ་ཤིས་གང་ཞིག་སོགས། བདེ་མཆོག་བཀྲ་ཤིས་རིང་མོ་བརྗོད། བསྡུ་ན། པདྨ་ཉི་མ་སོགས། ཨོཾ། ཡོན་ཏན་རྒྱས་པས་སྐུ་མདོག་གསེར་དང་མཚུངས། །ཤེས་རབ་ཆེན་པོའི་རྟགས་སུ་རལ་གྲི་བསྣམས། །འཕགས་པ་འཇམ་དཔལ་བཀྲ་ཤིས་གང་ཡིན་པ། །བཀྲ་ཤིས་དམ་པས་དེང་འདིར་ཤིས་པར་ཤོག། ཨཱཿ ཐུགས་རྗེ་བསིལ་མཛད་སྐུ་མདོག་ཟླ་ཉ་འདྲ། །སྐྱོན་གྱིས་མ་གོས་ཕྱག་ན་པདྨ་བསྣམས། །སྤྱན་རས་གཟིགས་ཀྱི་བཀྲ་ཤིས་གང་ཡིན་པ། །བཀྲ་ཤིས་དམ་པས་དེང་འདིར་ཤིས་པར་ཤོག། ཧ྄ཱུྃ། འགྱུར་བ་མེད་པ་སྐུ་མདོག་མཐིང་ནག་སྟེ། །མཐུ་སྟོབས་ཆེར་སྟོན་ཕྱག་ན་རྡོ་རྗེ་འཛིན། །གསང་བའི་བདག་པོའི་བཀྲ་ཤིས་གང་ཡིན་པ། །བཀྲ་ཤིས་དམ་པས་དེང་འདིར་ཤིས་པར་ཤོག །འཇིག་རྟེན་འཇིག་རྟེན་འདྲེན་པའི་དཔལ་ལྡན་ལྷ་མོ་སྐུ་ཡི་སྐྱོན་སྤངས༴ ནོར་གྱི་དབང་ཕྱུག༴ རྒྱལ་ཆེན་རྣམ་ཐོས་དཔལ་མོ་ནམ་མཁའི་མཛོད་ལ་དབང་སྒྱུར་མ། །བསོད་ནམས་སྤྲིན་ལས་ནོར་གྱི་ཆར་འབེབས་མ། །འདོད་རྒུ་ཐམས་ཅད་སྦྱིན་པའི་བཅོམ་ལྡན་མ། །ནོར་རྒྱུན་དཔལ་གྱི་ལྷ་མོའི་བཀྲ་ཤིས་ཤོག །ས་གསུམ་རྒྱན་གྱི་གནས་མཆོག་དམ་པ་རུ། །མངོན་ཤེས་རྫུ་འཕྲུལ་མངའ་བའི་མཐུ་སྟོབས་ཀྱིས། །སྒྲུབ་པ་པོ་ལ་མ་ཡེངས་བུ་བཞིན་གཟིགས། །གནས་གསུམ་མཁའ་འགྲོའི་ཚོགས་ཀྱི་བཀྲ་ཤིས་ཤོག །གང་གི་འཕྲུལ་དང་ཚངས་པ་དང་ནི་བརྒྱ་བྱིན་ཕྱོགས་སྐྱོང་བཅུ། །རྒྱལ་ཆེན་བཞི་སོགས་གཙང་རིགས་མགོན་པོ་སྟེ། །སངས་རྒྱས་བསྟན་པ་སྲུང་བར་ཞལ་བཞེས་པའི། །རྒྱལ་ཆེན་ཕྱོགས་སྐྱོང་རྣམས་ཀྱི་བཀྲ་ཤིས་ཤོག །ནད་གདོན་བགེགས་བདུད་ཉེ་བར་ཞི་བ་དང་། །མི་མཐུན་གནོད་པའི་རྐྱེན་དང་ལོ་བརྒྱ་ཐུབ་ཅིང་སོགས། བསོད་ནམས་རི་བོར་བཞིན་དུ་སྦྱིན་པ་གཏོང་ཞིང་འབད་དང་རྩོལ་བ་སྟོན་པ་འཇིག་རྟེན་ཉིན་མོ་བདེ་ལེགས་དཔོན་སློབ་མི་འབྲལ་ལྷན་ཅིག་འགྲོགས། །སྐུ་ཚེ་མི་འགྱུར་སྲ་ཞིང་བརྟན། །ཇ་བཟང་བཞེས་སྤྲོ་རྒྱུན་མི་འཆད། །སྐྱིད་ལ་ཆོས་འཕེལ་བཀྲ་ཤིས་ཤོག །ཅེས་བརྗོད་ཅིང་དགེ་ལེགས་ཀྱི་ཆར་ཆེན་པོ་དབབ་པར་བྱའོ། །དེ་ནས་བསྟན་པ་རྒྱས་པའི་སྨོན་ལམ་ནི། བདེ་གཤེགས་སྟོན་པའི་བསྟན་པ་མཆོག་གི་མཚོ། །སོགས་ནས། ཡངས་པའི་རྒྱལ་ཁམས་ཐམས་ཅད་གང་གྱུར་ཅིག །དེ་ལྟར་བཀྲ་ཤིས་ཀྱི་རིམ་པ་འདི་ནི་རང་གཞན་གྱི་ཆོས་བརྒྱུད་ལ་བཀྲ་ཤིས་བརྗོད་ཚུལ་རིགས་མི་གཅིག་པ་ཅི་རིགས་སྣང་བ་ཉིད་ནའང་། འདི་ནི་རང་ལུགས་མཁས་དབང་བུདྡྷའི་ཞབས་ཀྱི་བཞེད་གཞུང་དཔལ་བཀྲ་ཤིས་རྒྱ་མཚོ་རྦ་རླབས་ཀྱི་རང་སྒྲ་སྙན་པའི་རྔ་དབྱངས་ལས་ཇི་སྐད་བཤད་པའི་འདོན་བྱ་རྣམས་ཟུར་དུ་བཀོལ་ཏེ་གདོང་བན་ཆོས་དཔལ་རྒྱ་མཚོས་བཀོད་པས་ཡི་གེའི་འདུ་བྱེད་པ་ཆོས་རྒྱལ་ཕུན་ཚོགས་ཀྱིས་བགྱིས་པ་སརྦ་དཱ་སུ་ཤྲེ་ཡོ་བྷ་ཝ་ཏུ།། །།